Politiets jagt på de to røvere, der torsdag begik røveri mod Danske Bank på Nordre Strandvej i Risskov, er nu slut. To mænd fra Frederikshavn har meldt sig selv.

To mænd på henholdvis 23 og 24 år henvendte sig mandag formiddag klokken 9.45 hos Frederikshavns Politi efter at have genkendt sig selv på flere afslørende overvågningsbilleder i nyhederne på TV2/Nord og TV 2/Østjylland søndag aften. Begge mænd er fra Frederikshavn. Ifølge politikommisær Mogens Brøndum vil de to mænd blive fremstilllet i grundlovsforhør tirsdag, oplyser TV2/Østjylland. Videoovervågningen har også været med til at kortlægge de to gerningsmænds færden rundt i landet. Det blev til et benzinkup i Hobro, et bankrøveri i Risskov og et besøg på Randers banegård, før gerningsmændene i dag meldte sig selv til politiet. Alle tre steder blev gerningsmændene filmet på overvågningskameraer.